पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली। दिल्ली की लाइफ लाइन बनी मेट्रो में मंगलवार सुबह 9.40 बजे केंद्रीय सचिवालय से उद्योग भवन के बीच खराबी आ गई। इससे केंद्रीय सचिवालय मेट्रो सुरंग में करीब एक हजार यात्री फंसे रहे। साथ ही मेट्रो की सबसे व्यस्तम जहांगीरपुरी से हुडा सिटी सेंटर लाइन पर मेट्रो का परिचालन सुबह 11 बजे तक प्रभावित रहा।
बाद में किसी तरह से ट्रेन को केंद्रीय सचिवालय तक लाया गया, जहां आठ कोच की मेट्रो ट्रेन के आपातकाल द्वार से यात्रियों को बाहर निकाला गया। आधे घंटे से ज्यादा मेट्रो में बंद रहने से यात्रियों की अटकी सांसों को स्टेशन से बाहर आकर राहत मिली।
इसके बाद खराब हुई ट्रेन को ग्रीन पार्क स्थित मेट्रो की थर्ड साइडिंग में ले जाकर खड़ा कर दिया गया। अब इस ट्रेन में आई तकनीकी खराबी की जांच की जा रही है। मेट्रो स्टेशन पहुंची दिल्ली सरकार की कैट्स एंबुलेंस सेवा के कर्मचारियों ने बताया कि मेट्रो से निकाले गए यात्रियों में से तीन लोगों की हालत खराब हो गई थी, जिन्हें इलाज के लिए राम मनोहर लोहिया अस्पताल भेजा गया।
वहां से प्राथमिक उपचार के बाद उन्हें छुट्टी दे दी गई। मेट्रो में खराबी से राजीव चौक, कश्मीरी गेट पर भी पीक टाइम में यात्रियों की भीड़ बढ़ गई और इन लाइनों पर भी मेट्रो की गति धीमी रही। साथ ही मेट्रो की अन्य लाइनों पर भी परिचालन करीब डेढ़ घंटे तक प्रभावित रहा।
मेट्रो प्रशासन का तर्क
दिल्ली मेट्रो रेल के वरिष्ठ जनसंपर्क अधिकारी महिंद्र यादव ने बताया कि मेट्रो में यह खराबी केंद्रीय सचिवालय और उद्योग भवन के बीच सुबह करीब 9.45 से 10.45 बजे के बीच आई। उस वक्त मेट्रो जहांगीरपुरी से गुडग़ांव की ओर जा रही थी और ट्रेन में करीब एक हजार यात्री थे। बताया जा रहा है कि इस ट्रेन में लगे किसी सेफ्टी उपकरण में आई खराबी की
वजह से यह ट्रेन एकदम बंद हो गई।
पहले इस तकनीकी खराबी को दुरुस्त करने की कोशिश की गई लेकिन जब यह ठीक नहीं हो सकी तो घटनास्थल पर खैबर पास से इंजीनियरिंग विभाग के तकनीकी अधिकारियों की टीम पहुंची। उन्होंने ट्रबल सूट करके ट्रेन को ग्रीन पार्क ले जाने लायक बनाया क्योंकि यह ट्रेन दो स्टेशनों के बीच खड़ी थी इसलिए ट्रेन के दरवाजे भी नहीं खोले गए। ट्रेन केंद्रीय सचिवालय मेट्रो स्टेशन पहुंची तब इस ट्रेन में फंसे यात्रियों को उतारा गया। मेट्रो अधिकारी का कहना है कि भले ही ट्रेन बीच में रुक गई, लेकिन उसमें लाइटिंग व्यवस्था काम कर रही थी।
खराबी से धीमी हुई मेट्रो की गति, दूसरी तरफ की ट्रेनें भी हुईं प्रभावित
एकदम से आई इस खराबी की वजह से सुबह ऑफिस जाने के लिए मेट्रो में सवार हुए लोगों को खासी परेशानी हुई। जहांगीरपुरी की ओर से आने वाली सभी ट्रेनें एक के बाद एक कतार में खड़ी हो गईं। हालांकि गुडग़ांव की ओर से आने वाली ट्रेनें चल रही थीं लेकिन बाद में वो भी रुकने लगीं।
यह समस्या शुरू में रही लेकिन जब यह साफ हो गया कि ट्रेन में तकनीकी खराबी है तो उसके बाद केंद्रीय सचिवालय से राजीव चौक और ग्रीन पार्क से हुड्डा सिटी सेंटर के बीच लूप (क्रॉस ऑवर) बनाकर ट्रेनें चलाई गईं। इससे ट्रेनें तो चलने लगीं लेकिन उनकी स्पीड कम हो गई। मेट्रो अधिकारियों का कहना है कि सुबह पीक आवर होने के चलते मेट्रो स्टेशन पर यात्रियों की भीड़ बढ़ गई। हालांकि इस लाइन पर सफर करने वाले यात्रियों ने बताया कि ट्रेनें काफी देर में आ रही थीं, जिससे दफ्तर पहुंचने में देरी भी हुई।
परेशान यात्रियों का कहना
मैं गुडग़ांव से सुबह पौने दस बजे चला था। कृषि भवन आते-आते पौने बारह बज गए। मेट्रो काफी धीमी चल रही थी। बताया जा रहा था कि लाइन में किसी मेट्रो की खराबी के कारण ऐसा हो रहा है।' डॉ. सैकत घोष, डीयू प्राध्यापक
मेट्रो काफी धीमी गति से आ रही है। इससे कृषि भवन तक पहुंचने में परेशानी हुई। दफ्तर के लिए भी लेट हो गया।'
रमेश, ग्रीन पार्क निवासी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva zho_Hant eng_Latn